ທ່ານປະທານາທິບໍດີອາບການິດສະຖານ ກ່າວປະນາມເຫດທະຫານອາເມລິກາ ຍິງປຶນໃສ່ສາມັນຊົນ
( vovworld ) - ພາຍຫຼັງເລື່ອງທະຫານອາເມລິກາ ຄົນໜື່ງຍິງປຶນໃສ່ສາມັນຊົນອາບການິດສະຖານ ເຮັດໃຫ້ຫຼາຍຄົນເສຍຊີວິດ ແລະ ຮັບບາດເຈັບເມື່ອວັນທີ 11/3, ວົງການເຈົ້າໜ້າທີ່ຂັ້ນສູງສອງປະເທດໄດ້ມີບັນດາປະຕິກິລິຍາທຳອິດ. ຖະແຫຼງການຂອງທ່ານປະທານາທິບໍດີອາບການິດສະຖານ Hamid Karzai ໄດ້ຖືວ່າ, ບັນດາກຳລັງທະຫານອາເມລິກາ ຍິງປຶນໃສ່ສາມັນຊົນຂອງອາບການິດສະຖານ ຢ່າງເສລີນັ້ນແມ່ນບໍ່ຕ່າງຫຍັງກັບການ “ ເຂັ່ນຂ້າ ແລະ ກໍການຮ້າຍ ”. ລັດຖະບານອາບການິດສະຖານ ຮຽກຮ້ອງໃຫ້ລັດຖະບານອາເມລິກາ ຍົກອອກຄຳອະທິບາຍກ່ຽວກັບບັນຫາດັ່ງກ່າວຢ່າງຊັດເຈນ. ທ່ານປະທານາທິບໍດີ Hamid Karzai ໄດ້ອອກຄຳສັ່ງໃຫ້ນາຍພົນທ່ານໜື່ງດຳເນີນການສືບສວນເຫດການດັ່ງກ່າວໃນທັນທີ. ແລະກໍໃນວັນດຽວກັນ, ກະຊວງການຕ່າງປະເທດອາເມລິກາ ໄດ້ອອກຖະແຫຼງການສະແດງຄວາມເສົ້າສະຫຼົດໃຈຢ່າງເລິກເຊິ່ງເຖິງຄອບຄົວຜູ້ຖືກເຄາະຮ້າຍໃນເຫດການຍິງປືນທີ່ຮ້າຍແຮງຢູ່ແຂວງ Kandahar ທີ່ຂຶ້ນກັບພາກໃຕ້ອາບການິດສະຖານ, ເຊິ່ງເຮັດໃຫ້ 16 ຄົນຖືກເສຍຊີວິດ. ສະຖານທູດອາເມລິກາ ປະຈຳອາບການິດສະຖານ ໃຫ້ຄຳໜັ້ນສັນຍາຈະສືບສວນ ແລະ ລົງໂທດຜູ້ກໍ່ເຫດຄາດຕະກຳດັ່ງກ່າວຢ່າງເໝາະສົມ.